I Hrvatska je nedavno omogućila da teško oboljele osobe mogu legalnim putem doći do medicinskog kanabisa, no još je dug put do mogućnosti da se preparati na bazi kanabisa koriste u centrima za njegu tijela i duha, što je u godini na izmaku bio jedan od trendova u svijetu, posebno u SAD-u 13.

Predrasuda se urušava. Konoplja, kanabis ili marihuana što je danas najčešće korišten naziv, nije zlo koje prijeti ljudima. Ponovo to postaje biljka čija su ljekovita svojstva prepoznata i priznata, biljka koju je, kako neki kažu, »Bog stvorio kako bi čovjeku služila za sve« – kao energent, gradivni i odjevni materijal, baza za razne industrijske proizvode, ali i kao hrana i lijek. Hrvatska se ove godine, kao trinaesta zemlja, pridružila europskim državama koje su legalizirale upotrebu kanabisa u medicinske svrhe. Prije nje, učinile su to Češka, Finska, Rumunjska, Italija, Španjolska, Nizozemska, Francuska, Austrija, Portugal, Njemačka, Velika Britanija i susjedna Slovenija. Sve ove zemlje, uključujući i našu, potpisnice su Konvencije Ujedinjenih naroda o psihotropnim tvarima iz 1971., koja u preambuli jasno propisuje da je »uporaba droge u medicinske svrhe nužna i ne smije biti bezrazložno ograničena«. Izmjenama legislative i Hrvatska je, dakle, nedavno omogućila da do medicinskog kanabisa teško oboljele osobe mogu doći legalnim putem, po preporuci liječnika i uz liječnički recept. No, svijet je otišao korak dalje. Prema tvrdnji Spafinder Wellnessu, najvećoj svjetskoj marketinško-medijskoj tvrtki koja se bavi spa i wellness industrijom, u godini koja je upravo na izmaku korištenje indijske konoplje i preparata na bazi ove biljke bilo je u ovoj industriji pravi hit. U zemljama i regijama gdje se njegova upotreba omogućila šire, a ne samo kao lijek za teško oboljele, wellness i spa centri koji koriste kanabis rade punom parom. Biti dobro, biti u formi Kako navodi Spafinder Wellness, marihuana je nakon desetljeća zabrane doživjela u 2015. pravi »makeover«. Sve više ljudi u svijetu prihvaća je kao »društveno prihvatljivu« i medicinski važnu. Wellness i spa industrija među prvima je prepoznala ovaj novi trend pa, kako to slikovito opisuju u Spafinderu, »trava raste kao korov«. Tržište, čiji je primarni cilj zadovoljiti rastuće potrebe ljudi za »well-beingom« (biti dobro) i fitnessom (biti u formi), odmah se okrenulo tumačenju da, osim u liječenju, kanabis može pomoći i u opuštanju te njezi lica i tijela kao sastojak preparata za masaže i različite tretmane ljepote. Naravno, i kao zdrava hrana jer su nutricionističke vrijednosti ove biljke poznate već tisućljećima. Uz zemlje kao što su Kanada, Norveška, Peru, Portugal, Španjolska, Švicarska… gdje je osobna i/ili medicinska potrošnja legalizirana ili dekriminalizirana, i u »sivim zonama« – kao što je većina zemalja Latinske Amerike i Europe – gdje je korištenje tehnički protuzakonito no tolerira se, kao i u onim »crnim« kao što je Kina gdje je još uvijek kriminalizirana, raste interes za korištenjem marihuane u wellness i spa centrima. Potvrđuje to i zanimljiv podatak da, prema Spafinderu, više od polovine medicinskih/wellness patenata proizvoda na bazi kanabisa, koji su stigli u svjetski ured za zaštitu intelektualnih prava, dolazi upravo – iz kineskih kompanija! Početkom srpnja ove godine u SAD-u, u državi Coloradu, u blizini grada Duranga bilo je najavljeno otvaranje prvog kanabis odmarališta u svijetu. »CannaCamp je 69 hektara raja«, reklamirano je ovo odmaralište koje je, uz »spektakularne vidike, opuštajuće i nepretenciozne gostoljubivosti planinskog odmarališta na osami«. Gostima se nudila »jedinstvena prilika da iskuse prirodu i kanabis na sigurnom, udobnom i društvenom okruženju«. »To je osjećaj koji nećete brzo zaboraviti, te rijetko iskustvo koje ne biste trebali propustiti«, piše na službenim web stranicama. No, dva tjedna prije nego su trebali otvoriti vrata, osnivači kampa, Mary Jane Grup, objavili su da se kamp neće otvoriti jer je vlasnica zemljišta s kojom su imali ugovor – zemljište prodala. Od ideje ipak nisu odustali, traže, kažu, novu lokaciju pa i dalje prodaju aranžmane čija je cijena 395 dolara za jednu noć, s time da je minimalno moguće rezervirati – tri noći. Tržište će, procjenjuje se, i dalje rasti jer sve je više zemalja u čijim se parlamentima raspravlja o legalizaciji i u mnogima od njih, osobito u SAD-u gdje su je do sada 23 države legalizirale ne samo u medicinske nego i u »rekreativne« svrhe, već u 2016. tražit će se izjašnjavanje o ovoj temi. Očekuje se da će tada nastavljeno biti širenje ovog trenda i u tradicionalnim lječilištima gdje se već sada, doduše »sramežljivo«, preporučaju tretmani medicinskim kanabisom. O koliko je ozbiljnom biznisu riječ, pokazuje i podatak da se u ove proizvode i ponudu danas u svijetu ulaže više od 200 milijardi dolara, a tvrtke koje nude tržištu proizvode na bazi indijske konoplje, poput HempMedsa, sponzoriraju konvencije Međunarodnog spa udruženja (ISPA) kako bi se lakše domogle onoga što vide kao ključna tržišta u budućnosti – tradicionalnih lječilišta. Kaskanje Hrvatske Wellness, kao segment ponude zdravstvenog turizma u Hrvatskoj, prema strateškim odrednicama zapisanim i u Akcijskom planu razvoja zdravstvenog turizma, u 2020. godini trebao bi predstavljati najvažniji segment hrvatske zdravstveno-turističke ponude. Trebao bi postati »hrvatski brend broj 1« u zdravstvenom turizmu. To, naravno, pretpostavlja i praćenje svjetskih trendova, kako bi udovoljilo zahtjevima sve probirljivijih korisnika te tako postigla konkurentnost na tržištu, odnosno barem držalo korak s vodećim ponuđačima ovih usluga u zemljama okruženja pa i šire. Pri tome nije dovoljno samo prihvaćati, nego nastojati i lansirati trendove, napominje Zdeslav Radovčić, koji je 2001. osnovao Energy Clinic, najveći hrvatski wellness lanac koji operativno vodi wellnesse u više od deset hotela s pet zvjezdica i jednog od prvih pokretača wellness industrije u Hrvatskoj. – Hrvatska je u nekim stvarima brza u prihvaćanju trendova, a rijetko ili nikako u lansiranju trendova. Ovo je i logično jer su oduvijek trendove, pa tako i u wellness industriji, diktirale velike metropole i njihova tržišta. U Hrvatskoj se wellness najviše isprofilirao putem centara u hotelima visoke kategorije, uglavnom onima s pet zvjezdica. Kako se u svim slučajevima i dalje radi o hotelima s wellnessima, a ne wellness hotelima, to je ponuda wellness proizvoda i usluga prilagođena prosječnom, a ne zahtjevnom wellness gostu, kaže Radovčić, dodajući da, kada je o kanabisu riječ, »prosječni gost hotela s pet zvjezdica u Hrvatskoj niti ne očekuje ponudu takvih proizvoda i usluga«. Što se tiče Energy Clinika, napominje, on sigurno neće u narednom razdoblju uvoditi proizvode i usluge vezane uz kanabis. Kanabis (Cannabis sativa) biljka je koja ima mnoštvo namjena i od nje se može izraditi više od 25 tisuća vrsta proizvoda. Može se podijeliti u tri podvrste: industrijska konoplja (Cannabis sativa – sativa) koja sadrži manje od 0,25 posto THC-a, ruderalna konoplja (Cannabis sativa – sponatanea ili rudelaris) ili divlja, samonikla konoplja u kojoj prevladava THC te »proskribirana« indijska konoplja (Cannabis sativa – indica), koja sadrži visok postotak THC-a, od 2 do 6 posto. Ova biljka zbog visokog sadržaja korisnih i prirodnih ulja koja imaju svojstva omekšavanja i ovlaživanja kože, čest su sastojak u kremama i drugim kozmetičkim proizvodima. Zagovornici njezinog korištenja kažu da je dobra alternativa otrovnim kemikalijama na bazi nafte prisutnim u mnogim suvremenim sredstvima za njegu tijela. Nikola Planinić, vlasnik tvrtke CannaBio iz Sotina, u kojoj je početkom 2012. godine okupio grupu entuzijasta čiji je cilj na hrvatska polja vratiti zapostavljenu industrijsku konoplju, kaže da wellness centri kod njih trenutno traže isključivo CannaBio protein konoplje, koji se koristi kao dodatak prehrani. Sjeme kanabisa sadrži, naime, najuravnoteženiji izvor omega-3 i omega-6 bitnih masnih kiselina i izvor je tzv. »dobrih« masti, a sadrži i vitamine A, B1, B2, B3, B6, C, D i E. Planinić potvrđuje da potražnja za njihovim proizvodima od konoplje kontinuirano raste posljednjih nekoliko godina, a veći interes wellness industrije tek očekuju uskoro budući da su upravo izbacili vlastitu liniju prirodne kozmetike. Naravno, u Hrvatskoj još uvijek nije niti moguće legalno koristiti indijsku konoplju ili preparate nastale na njenoj bazi. Za sada korištenje tzv. medicinske konoplje moguće je, kako je već rečeno, samo teško oboljelima uz liječnički recept. Do mogućnosti da se omogući i njezino korištenje u wellness i spa centrima još je dug put. Kako kaže Ognjen Brborović, predsjednik Povjerenstva za analizu i preporuke primjene indijske konoplje i kanabinoida u medicinske svrhe, u ovome trenutku cilj je što prije omogućiti teško oboljelima da do takvog lijeka dođu u ljekarnama. – O ovome, iskreno, još nisam razmišljao. No, to je nadgradnja. Možda ćemo za godinu dana razmišljati i raspravljati i o tome, kaže Brborović. Industrijska konoplja Ako je do indijske konoplje u spa i wellness centrima još daleko, industrijska konoplja u njih je već stigla prije nekoliko godina. Zoran Milun, maser, bioenergetičar i zvukoterapeut, osnivač i voditelj Kreativnog centra Luna, zagrebačkog salona osmišljenog kao centar za poticanje cjelovitog razvoja čovjeka i promicanja humanog, zdravog i prirodnog načina življenja, kaže da je ulje industrijske konoplje koristi u masažama već pet-šest godina, otkako su se ti proizvodi pojavili na hrvatskom tržištu. – Ona ima izuzetno dobre karakteristike. Njeguje kožu, nokte i kosu i zato je koristim kao bazno ulje za masažu. Kada bi zakon to omogućio, probao bih svakako koristiti i preparate indijske konoplje, jer su mi poznati pozitivni učinci liječenja. Uvjeren sam da će se i to u budućnosti dogoditi, kaže Milun. Objašnjava kako je u početku interes za masaže konopljinim uljem bio velik, ali ne previše jer, objašnjava, to ulje ime »težak« miris, nije aromatično što se u wellness centrima očekuje. »Možda zato te masaže i nisu toliko atraktivne, iako su vrlo djelotvorne«, zaključuje. Da je ulje industrijske konoplje itekako primjenjivo u wellnessima slaže se i dr. Jelica Popić, ravnateljica lovranske Wellness akademije, škole za obrazovanje operativnih voditelja i stručnih kadrova u wellnessu i zdravstvenom turizmu pokrenute u okviru Učilišta Lovran, ustanove za obrazovanje odraslih. – Ulja od industrijske konoplje, proizvod koji se prodaje u trgovinama zdrave prehrane već nekoliko godina, mogu se, osim kroz usta, koristiti i preko kože. Dobro je poznato kakve su bioaktivne tvari sadržane u tom ulju i ne vidim razloga zašto ih ne bismo mogli ugraditi u svoje ponude kroz masaže, njegu lica i tijela, kaže dr. Popić, dodajući da wellness u Hrvatskoj u svakom slučaju treba slijediti trendove. Zdeslav Radovčić kaže da ne očekuje da će značajniji pružatelji wellness usluga slijediti taj trend, ali da će mu se sigurno prikloniti pojedini terapeuti i manji spa centri. Društvene predrasude – Proizvodi koji sadrže kanabis kao, na primjer, kreme, losioni, zubne paste i slično davno su već dostupni na tržištu u pojedinim specijaliziranim prodavaonicama, pa tako i u Hrvatskoj. Naravno, uvijek, pa tako i kod ovih proizvoda, postavlja se pitanje marketinga i stvarne učinkovitosti, kaže Radovčić. Zoran Milun potvrđuje da je proizvoda na bazi industrijske konoplje na hrvatskom tržištu sve više, no, što se tiče usluga u wellness i spa centrima koje se baziraju na njima, slaže se, slabo se reklamiraju. – Naše je društvo tradicionalno, konzervativno i puno predrasuda pa i reklamiranje takvih usluga još uvijek često ima negativan prizvuk i može izazvati negativne reakcije. I na sam spomen konoplje, odmah se smatra da je riječ o nečem ilegalnom, iznosi svoj stav. Poznavaoci trenda za 2016. najavljuju nastavak otvaranja tzv. »kanabis ambulanti«, a europski »kanabis klubovi«, kakvi postoje, npr. u Španjolskoj, Francuskoj i Velikoj Britaniji, sve više će u svoju ponudu uključivati i masaže, jogu, fitnes, meditacije… uz primjenu kanabisa, te otvarati kanabis-smoothie barove, stvarajući novu vrstu »spa blaženstva«. Prepoznala je to i prehrambena industrija koja nudi »trendy« hranu, uvrštenu među deset najboljih u 2015., otvarajući vrata pravoj »food« revoluciji. Dr. Jelica Popić smatra da nije problem samo u društvenim predrasudama, nego i u nedostatku institucionalne podrške u smislu praćenja svjetskih trendova i njihove implementacije u hrvatsku wellness ponudu. – Trenutno ne mogu reći ni »ne« ni »da« korištenju indijske konoplje u wellness ponudi. Kao liječnik, zalažem se za osnivanje nekog povjerenstva koje će se baviti učincima i nuspojavama korištenja takvih preparata u wellness i spa industriji. Njihovo mišljenje bilo bi mi važno da bih učvrstila svoj stav. No, općenito gledajući, ja sam za to da se prošire područja komplementarne, odnosno alternativne, medicine, temeljene na znanstvenim istraživanjima i educiranim i licenciranim kadrovima, uključe u ponudu medicinskih i wellness ponuđača u Hrvatskoj. Već smo tražili da se Hrvatska liječnička komora izjasni o prijedlogu pravilnika o primjeni komplementarnih/alternativnih metoda u prevenciji i liječenju bolesti, kakav imaju mnoge zemlje u Europi, pa i u našem okruženju, međutim još u tome nismo daleko odmakli, kaže dr. Popić. – Ako to radi cijeli svijet, ako je to preporuka Svjetske zdravstvene organizacije, ne znam što je kod nas problem. Hoće li među tim metodama biti i metode koje su oslonjene na upotrebu medicinske marihuane, tek ćemo vidjeti, zaključuje ravnateljica lovranske Wellness akademije.